Süüria loode- ja keskosas lõõmavad seitsmendat päeva järjest suured maastikupõlengud, mille kustutamisele on saadetud appi sõjaväekopterid, teatas kolmapäeval riiklik uudisteagentuur SANA.
Põlengud möllavad Latakia ja Hama provintsides, mis on valitsuse kontrolli all.
Damaskuse liitlane Iraan saatis appi kustutuslennuki, mis kannab 40 tonni vett.
Riiklikus meedias on avaldatud kaadreid paksust põlengusuitsust metsa kohal ja paljakspõlenud aladest.
"Arvukalt tulekahjusid on kustutatud ja teised kontrolli alla saadud, kuid mitmed põlengud möllavad jätkuvalt eriti Latakias," ütles metsandusametnik Hassan Fares uudisteagentuurile AFP.
Hama kuberneri Mohammed al-Hazouri sõnul on kahjutuli ainuüksi tema provintsis laastanud kaheksa ruutkilomeetrit põllumaad.
Esialgu puuduvad täpsem ülevaade selle kohta, kui suur ala on tulekahjudest mõjutatud.